《寄姊夫焦韫叔兼简三姊》
宋代·王令

风舟挽晴江，载客日夜行。
身远心在家，腹肠何由平。
未知所到心，先计还归程。
时寻别时语，涕泪下纵横。
仰观风中云，下视水上萍。
共在天地间，可无同飘零。
泻此樽中酒，美鱼其饮羹。
虽饱不厌饥，强醉终自醒。
笑言虽在远，音问犹有形。
愿因东南风，时寄西北声。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。